*****

ΚΑΝΟΝΙΣΜΟΣ (ΕΟΚ) αριθ. 1530/88 ΤΗΣ ΕΠΙΤΡΟΠΗΣ

της 1ης Ιουνίου 1988

για συντηρητικά μέτρα στα πλαίσια του καθεστώτος εξαιρέσεως των μικρών παραγωγών από την συνυπευθυνότητα στον τομέα των σιτηρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 5 και 155,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1097/88 (2),

Εκτιμώντας:

ότι, όσον αφορά τη βασική εισφορά και τη συμπληρωματική εισφορά συνυπευθυνότητας για τα σιτηρά που προβλέπονται αντίστοιχα στα άρθρα 4 και 4β του κανονισμού (ΕΟΚ) αριθ. 2727/75, η περίοδος εμπορίας αρχίζει την 1η Ιουνίου στην Ισπανία, την Ελλάδα και την Ιταλία·

ότι το Συμβούλιο μέχρι σήμερα δεν μπόρεσε να καθορίσει το ποσό της βασικής εισφοράς καθώς και την τιμή παρεμβάσεως για το μαλακό αρτοποιήσιμο σίτο που χρησιμοποιείται για τον υπολογισμό του ποσού της συμπληρωματικής εισφοράς που θα εφαρμοστεί κατά την διάρκεια του Ιουνίου 1988, αλλά καθόρισε το καθεστώς υπέρ των μικρών παραγωγών που προβλέπεται στο άρθρο 4 παράγραφος 1 δεύτερο εδάφιο πρώτη περίπτωση του προαναφερθέντος κανονισμού·

ότι, κατά το προαναφερθέν άρθρο 4, το εν λόγω καθεστώς που προβλέπεται για να αντισταθμίσει την επίπτωση των εισφορών επί του εισοδήματος των μικρών παραγωγών, συνιστά το απαραίτητο πόρισμα του καθεστώτος συνυπευθυνότητας·

ότι η Επιτροπή, σε εφαρμογή των αποστολών που της έχουν ανατεθεί από τη συνθήκη, οδηγείται στο να λάβει συντηρητικά μέτρα που είναι απαραίτητα για να εξασφαλισθεί η συνέχιση της λειτουργίας της κοινής γεωργικής πολιτικής στον τομέα των σιτηρών· ότι τα μέτρα αυτά λαμβάνονται συντηρητικά και δεν προδικάζουν τις αποφάσεις που θα θεσπιστούν από το Συμβούλιο για την περίοδο 1988/89·

ότι, όσον αφορά το καθεστώς της εξαιρέσεως των μικρών παραγωγών, η Επιτροπή πρότεινε στο Συμβούλιο ένα σύστημα άμεσων ενισχύσεων στα πλαίσια ενός καθορισμένου ολικού ποσού για την περίοδο 1988/89 που ανέρχεται σε 220 εκατομμύρια ECU που θα κατανεμηθεί μεταξύ των κρατών μελών και εντός ανωτάτου ορίου για κάθε παραγωγό· ότι, επιπλέον, μετά από αυτήν την πρόταση, δεδομένου ότι τα κράτη μέλη έχουν ιδιαίτερες δυσκολίες για να καθιερώσουν αυτό το καθεστώς ενισχύσεως, μπορούν υπό ορισμένες προϋποθέσεις, να εφαρμόσουν την εξαίρεση υπό μορφή αντισταθμίσεως των εισφορών·

ότι μεταβατικά θα πρέπει να επιτραπεί στα εν λόγω τρία κράτη μέλη να εφαρμόσουν ένα καθεστώς απαλλαγής που λαμβάνει υπόψη την ειδική κατάσταση και τα όρια που προβλέπονται από την Επιτροπή στην πρότασή της στο Συμβούλιο· ότι, σε εφαρμογή του καθεστώτος εξαιρέσεως, θα πρέπει να καθοριστεί το ποσό της ενισχύσεως για καθένα από τα συγκεκριμένα τρία κράτη μέλη εφαρμόζοντας την κατανομή που ελήφθη υπόψη κατά τη διάρκεια της περιόδου 1987/88 στο συνολικό ποσό που προτείνεται για το σύνολο της Κοινότητας· ότι, μετά την πείρα που αποκτήθηκε και προκειμένου να εξασφαλισθεί η ορθή λειτουργία του εν λόγω καθεστώτος τηρώντας τα ποσά που θα κατανεμηθούν σε κάθε κράτος μέλος, θα πρέπει να διατηρηθεί το ανώτατο όριο ανά παραγωγό που αναφέρεται στο άρθρο 2 τέταρτο εδάφιο του κανονισμού (ΕΟΚ) αριθ. 1983/86 του Συμβουλίου (3)·

ότι η εφαρμογή του εν λόγω ανωτάτου ορίου είναι περισσότερο αναγκαία μετά την έναρξη ισχύος του σταθεροποιητικού μηχανισμού ·

ότι για την καλή εφαρμογή του συστήματος της εξαιρέσεως θα πρέπει, επιπλέον, να διατηρηθούν τα κριτήρια που εφαρμόζονται για τον καθορισμό των μικρών παραγωγών από τα κράτη μέλη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Επιτρέπεται στην Ισπανία, στην Ελλάδα και στην Ιταλία να εξαιρέσουν τους μικρούς παραγωγούς από την επιβάρυνση των εισφορών συνυπευθυνότητας μέχρι:

- ενός ποσού που αντιστοιχεί, για κάθε παραγωγό, στην εισφορά για 25 τόνους σιτηρών,

- ενός συνολικού ποσού ανά κράτος μέλος που ισούται με:

- 43,98 εκατομμύρια ECU για την Ισπανία,

- 14,67 εκατομμύρια ECU για την Ελλάδα,

- 47,70 εκατομμύρια ECU για την Ιταλία.

Τα κράτη μέλη που αναφέρονται στο πρώτο εδάφιο καθορίζουν τους μικρούς παραγωγούς λαμβάνοντας υπόψη, κυρίως, την έκταση που καλλιεργείται με σιτηρά ή/και τη χρήσιμη γεωργική έκταση ή/και τη σημασία της συμβολής των σιτηρών στο εισόδημα των εκμεταλλεύσεων.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουνίου 1988.

Οι διατάξεις του παρόντος κανονισμού εφαρμόζονται με την επιφύλαξη των αποφάσεων που θα θεσπιστούν, ενδεχομένως, μεταγενέστερα από το Συμβούλιο για την περίοδο 1988/89.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Ιουνίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 110 της 29. 4. 1988, σ. 7.

(3) ΕΕ αριθ. L 171 της 28. 6. 1986, σ. 1.